Αποσπάσματα από την πτυχιακή εργασία του π. Νήφωνα Βλυσίδη

Η ετυμολογία της λέξης, νομικισμός, μας επιτρέπει να κάνουμε συνειρμούς που μας παραπέμπουν σε μία νομική ιδεολογία η οποία θεμελιώνεται επάνω σε ένα σύστημα νόμων. Πρόκειται για μια ιδεολογία η οποία απολυτοποιεί την έννοια των κανόνων ερμηνεύοντάς τους ως νόμους. Κατά κάποιο τρόπο υπάρχουν κανόνες-νόμοι και επιτίμια-ποινές οι οποίες δεν θεραπεύουν, αλλά εξιλεώνουν δίδοντας το ανάλογο αντίτιμο το οποίο αντισταθμίζει την «αξία» του αμαρτήματος που έχει διαπραχθεί.

Ο Νομικισμός ως ιδεολογία και ως τρόπος «χριστιανικού» βιώματος μπορεί να εμφανίσθηκε τους τελευταίους αιώνες, Η απαρχή του όμως ταυτίζεται με την πτώση του ανθρώπου από την προπτωτική του κατάσταση, όχι τόσο ως ένα νομικό σύστημα, αλλά ως πτωτικό - λογοκρατικό πνεύμα. Από τη στιγμή που ο άνθρωπος παρεβαίνει την εντολή του Θεού και συνειδητοποιεί την πτώση του αναζητά τρόπο αποκατάστασης με ένα **δικανικό-λογικό τρόπο**, χωρίς ακόμη να έχει δημιουργήσει κανόνες και νόμους. Ο Θεός τον καλεί σε μετάνοια[[1]](#footnote-1) και εκείνος αναζητά να αντισταθμίσει την πτώση του μεταθέτοντας την ευθύνη στο συνδημιούργημα του και εμμέσως στον Θεό που του το χάρισε[[2]](#footnote-2). Προσπαθεί να θεραπεύσει την πτώση του επιλέγοντας έναν πτωτικό τρόπο, μέσα στα όρια της λογικής. Νομίζει ότι μεταθέτοντας την ευθύνη της πράξης του θα θεραπευτεί.

Έτσι παρατηρούμε στην Παλαιά Διαθήκη ότι μετά την πτώση τους οι άνθρωποι προσπαθούν να κατανοήσουν και να ζήσουν τον Θεό μέσα από ένα καθαρά νομικό πλαίσιο. Αμαρτάνουν και ανάλογα με το σοβαρότητα του αμάρτηματος τους προσφέρουν θυσίες στον Θεό για να εξιλεωθούν. Για παράδειγμα, την ημέρα της εορτής του εξιλασμού θυσιάζεται ένας τράγος, ενώ σε ένα δεύτερο τράγο αφού ο αρχιερέας θέσει πάνω του τα χέρια του εκφωνεί τις αμαρτίες του λαού και μετά τον κατακρημνίζουν ζωντανό στους απόκρημνους βράχους της ερήμου του Ιούδα[[3]](#footnote-3), όπου πίστευαν ότι συμπαρασύρει μαζί του τις αμαρτίες όλου του λαού. Αυτός ήταν ο τρόπος που οι άνθρωποι εξιλεώνονταν από τα συγγνωστά αμαρτήματα. Ενώ για τα βαριά ή θανάσιμα αμαρτήματα δεν υπήρχε κάτι να τα αντισταθμίσει εκτός από έναν μαρτυρικό θάνατο[[4]](#footnote-4). Ο Θεός δέχεται την προσφορά τους και τους παιδαγωγεί, περνώντας μέσα από τον πτωτικό αυτό τρόπο τον αληθινό δρόμο που οδηγεί στον Θεό, την μετάνοια[[5]](#footnote-5). Ο Θεός τους προετοιμάζει για το μυστήριο της Μετάνοιας και τους ζητά εκτός από την καθιερωμένη θυσία την εξαγόρευση των αμαρτιών τους.

Η άπειρη αγάπη του Θεού φαίνεται μέσα από την κένωση Του. Σαρκώνεται και γίνεται ο «αποδιοπομπαίος τράγος», «ὁ αἴρων τὴν ἁμαρτίαν τοῦ κόσμου»[[6]](#footnote-6). Αυτή την πραγματικότητα αδυνατούν να κατανοήσουν οι φύλακες του Νόμου, Γραμματείς και Φαρισαίοι. Αυτό γίνεται αιτία να συγκρούονται πολλές φορές με τον Χριστό, ο οποίος δίνει ένα άλλο νόημα στον Νόμο[[7]](#footnote-7). Λέει ότι δεν ήρθε για να καταργήσει τον Νόμο αλλά για να τον ολοκληρώσει. Προσπαθεί να μας δώσει να καταλάβουμε ότι το Σάββατο, όπως και ολόκληρος ο Νόμος, έγινε για τον άνθρωπο και όχι ο άνθρωπος για το Σάββατο[[8]](#footnote-8). Η ημέρα του Σαββάτου είναι αφιερωμένη στον Θεό. Είναι μία ημέρα αργίας από κάθε εργασία και όχι απραγίας. Το πρόβλημα του Νομικισμού το είχε διαγνώσει και ο Απόστολος Παύλος, ο οποίος δεν διστάζει να αποκαλέσει τον Νόμο «κατάρα»[[9]](#footnote-9). Κατάρα είναι για τους ανθρώπους οι οποίοι μένουν προσηλωμένοι στο γράμμα του Νόμου και όχι στο πνεύμα, στο σκοπό που εξυπηρετεί ο Νόμος[[10]](#footnote-10). Δηλαδή η αργία του Σαββάτου ηταν κατάρα για τους ανθρώπους που λόγω της αργίας αρνούνταν να βοηθήσουν τον συνάνθρωπο. Το ίδιο πρόβλημα αντιμετώπισαν οι Απόστολοι από τους Ιουδαίους Χριστιανούς, οι οποίοι δεν μπορούσαν να δεχθούν ότι υπάρχει σωτηρία για τους νεοφώτιστους εθνικούς οι οποίοι ήταν απερίτμιτοι[[11]](#footnote-11). Απάντηση σε αυτό το πρόβλημα έδωσε η σύναξη των Αποστόλων λέγοντας∙ «ὁ καρδιογνώστης Θεὸς ἐμαρτύρησεν αὐτοῖς δοὺς αὐτοῖς τὸ Πνεῦμα τὸ ῞Αγιον καθὼς καὶ ἡμῖν, καὶ οὐδὲν διέκρινε μεταξὺ ἡμῶν τε καὶ αὐτῶν τῇ πίστει καθαρίσας τὰς καρδίας αὐτῶν.....διὰ τῆς χάριτος τοῦ Κυρίου ᾿Ιησοῦ πιστεύομεν σωθῆναι[[12]](#footnote-12)» και ο Απόστολος Παύλος στους Γαλάτες λέει∙ «ὁ νόμος παιδαγωγὸς ἡμῶν γέγονεν εἰς Χριστόν, ἵνα ἐκ πίστεως δικαιωθῶμεν».

Παρατηρούμε ότι ο μεταπτωτικός άνθρωπος και ο νήπιος στη Χριστιανική ζωή θέλει από κάπου να πιάνεται, από κάτι που τον οριοθετεί, ώστε να νιώθει ασφάλεια. Και αυτό συνήθως μέσα στην εκκλησία είναι οι κανόνες και οι παραδόσεις. Αυτά είναι κάτι το οποίο έχει ανάγκη ο άνθρωπος στα πρώτα βήματα της Χριστιανικής του ζωής μέχρι να ενηλικιωθεί πνευματικά και να ζεί ως κατά χάρη υιός του Θεού. Τότε οι κανόνες και οι παραδόσεις δεν έχουν λόγο ύπαρξης αφού ο άνθρωπος ζεί την κατά φύση ζωή του. Επειδή όμως η πλειονότητα των Χριστιανών χρειάζομαστε βοήθεια για να το ζήσουμε αυτό, ο Θεός μας έδωσε τον Νόμο και η Εκκλησία μας όρισε κανόνες, όρισε δείκτες οι οποίοι μας βοηθούν να μη χάσουμε τον δρόμο μας. Ο Άγιος Μάξιμος ο Ομολογητής λέει ότι, στις κατώτερες βαθμίδες της πνευματικής ζωής ο νόμος είναι χρήσιμος, γιατί περικόπτει την ενέργεια των αλόγων παθών και ελευθερώνει τον ανθρώπινο νού από τις ενοχλήσεις τους[[13]](#footnote-13). Αυτό που πρέπει όμως να προσέξουμε είναι να μην απολυτοποιήσουμε τους κανόνες και τις παραδόσεις διότι τότε εγλωβιζόμαστε στην παγίδα του νομικισμού. Το μόνο που βλεπουμε είναι κανόνες και παραδόσεις για κάθε περίσταση, οι οποίοι αν δεν λειτουργούν παιδαγωγικά αδυνατούν να μας σώσουν.

Πολλές φορές επικρατεί η αντίληψη, ότι τα επιτίμια τα οποία ορίζουν οι κανόνες είναι το φάρμακο που ταιριάζει στην ανάλογη περίσταση-αμαρτία. Και ίσως ο άνθρωπος ο οποίος δεν του επιβλήθηκε το καθορισμένο επιτίμιο να νιώθει ενοχικά. Την ανάλογη αίσθηση μπορεί να έχει και ο πνευματικός, ο οποίος δεν βλέπει τον άνθρωπο εξατομικευμένα, ως ένα ξεχωριστό πρόσωπο με τις ιδιαιτερότητες του, αλλά αντιμετωπίζει την πτώση του δικανικά. Δηλαδή σε κάθε παράπτωμα δίδεται η ανάλογη ποινή-επιτίμιο, το οποίο έχει προκαθοριστεί από τους κανόνες. Όμως τότε οι κανόνες και τα επιτίμια χάνουν το πραγματικό νόημα τους. Παύουν να είναι οδοδείκτες σωτηρίας λαμβάνοντας την θέση του Σωτήρος.

Η ύπαρξη κανόνων ίσως δίνει την εντύπωση ότι η Εκκλησία διέπεται από νομικό πνεύμα. Στην πραγματικότητα όμως οι κανόνες συμβάλλουν στην ευταξία της Εκκλησίας, αλλά όχι ως νόμοι οι οποίοι εκφράζουν επιβλητικότητα. Οι κανόνες μέσα στο όλο πνεύμα της Ορθόδοξης θεολογίας εμφορούνται από την εν Χριστώ ελευθερία και αγάπη. Εμφορούνται από τα λόγια του Κυρίου· «ὅστις θέλει ὀπίσω μου ἀκολουθεῖν, ἀπαρνησάσθω ἑαυτὸν καὶ ἀράτω τὸν σταυρὸν αὐτοῦ, καὶ ἀκολουθείτω μοι»[[14]](#footnote-14) και «ὁ ἔχων τὰς ἐντολάς μου καὶ τηρῶν αὐτάς, ἐκεῖνός ἐστιν ὁ ἀγαπῶν με· ὁ δὲ ἀγαπῶν με ἀγαπηθήσεται ὑπὸ τοῦ πατρός μου, καὶ ἐγὼ ἀγαπήσω αὐτὸν καὶ ἐμφανίσω αὐτῷ ἐμαυτόν»[[15]](#footnote-15).

Όπως προείπαμε ο μεταπτωτικός άνθρωπος έχει την τάση να απενεχοποιηθεί είτε επιρρίπτοντας κάπου αλλού τις ευθύνες του, είτε εφαρμόζοντας κάποια επιτίμια προκειμένου να νιώσει ότι αντιστάθμισε το χρέος του παραπτώματος του, είτε τηρώντας κάποιους κανόνες αισθάνεται δικαιωμένος έναντι του Θεού. Αυτή είναι η μεταπτωτική τάση του ανθρώπου προς ένα νομικό τρόπο δικαίωσης, η οποία θα ταλαιπωρεί τον άνθρωπο μέχρι την στιγμή που θα καταλάβει ότι ο **Χριστός** είναι «ὁ αἴρων τὴν ἁμαρτίαν τοῦ κόσμου». Αυτή η τάση αποτελεί τα θεμέλια πάνω στα οποία οικοδομήθηκε σταδιακά κατά την Βυζαντινή και μεταβυντινή περίοδο το οικοδόμημα του νομικισμού. Την Βυζαντινή περίοδο ευσεβείς αυτοκράτορες βάζουν τα Θεμέλια ενός θεσμοθετιμένου νομικισμού. Ο Ιουστινιανός για παράδειγμα στην 131η Νεαρά θεσπίζει ότι οι εκκλησιαστικοί κανόνες «επέχουν τάξιν νόμων»[[16]](#footnote-16). Μία χιλιετία αργότερα με την άλωση της Κωνσταντινούπολης από τους Τούρκους και κατ’επέκταση την εθναρχική θέση της Εκκλησίας μέσα στην Οθωμανική Αυτοκρατορία τα εκκλησιαστικά δικαστήρια αναλαμβάνουν την εκδίκαση υποθέσεων οικογενειακού και αστικού δικαίου. Αρμόδιος για την τήρηση των νόμων, αλλά και των κανόνων είναι ο επίσκοπος. Οι ποιμαντικές ανάγκες ευνόησαν την έκδοση νομοκανόνων οι οποίοι τοποθετούνται δίπλα στον πολιτικό νόμο και ονομάζονται εκκλησιαστικός νόμος[[17]](#footnote-17). Οι συγκυρίες αυτές συνέβαλλαν στο να διαμορφωθεί στην εκκλησιαστική συνείδηση του απλού και ολιγογράμματου κλήρου και λαού η αντίληψη ότι οι κανόνες λειτουργούν ως νόμοι, ενώ δεν είναι λίγοι οι αυθαίρετοι υπομνηματισμοί των κανόνων τους οποίους στηλιτεύει ο Άγιος Νικόδημος ο Αγιορείτης.

Σε μία περίοδο αγνωσίας καταφθάνουν να μεταλαμπαδεύσουν τα «φώτα» της Δύσης Έλληνες οι οποίοι έφυγαν και σπούδασαν στο Κολλέγιο του Αγίου Αθανασίου. Επίσης μορφωμένοι Καπουτσίνοι και Ιησουΐτες μοναχοί μεταφέρουν μέσα από τα κηρύγματα τους και την ποιμαντική τους το δικανικό πνεύμα όπου διέπει την Δύση. Εκεί τα επιτίμια επέχουν την θέση τιμωρίας. Μέσω αυτής ικανοποιείται ο Θεός, ο οποίος έχει προσβληθεί από τις αμαρτίες μας και ο άνθρωπος εξιλεώνεται. Ο άνθρωπος πρέπει να πάθει όπως έπαθε και ο Χριστός για να ικανοποιήσει την προσβληθείσα Θεία Δικαιοσύνη[[18]](#footnote-18).

Αντιθέτως, στην Ορθόδοξη ανατολική παράδοση ο ρόλος των επιτιμίων είναι θεραπευτικός[[19]](#footnote-19). Τα επιτίμια είναι φάρμακα τα οποία βοηθάνε τον άνθρωπο να έρθει σε συναίσθηση, να μετανοήσει και να ζήσει τον Θεό.

Η εκκλησία μας όρισε κανόνες, οι οποίοι εκφράζοντας το βίωμα της, οριοθετούν, κατά κάποιο τρόπο, την πορεία της και βοηθούν τους ποιμένες στο έργο τους. Η χρήση των κανόνων στην Ορθόδοξη παράδοση στηρίζεται σε δύο αρχές, στην ακρίβεια και στην οικονομία. Για την ορθή χρήση των κανόνων και την αποφυγή της νομικής ερμηνείας, θα πρέπει να κατανοήσουμε τι σημαίνει ακρίβεια και τι οικονομία.

Ακρίβεια είναι η πιστή τήρηση των κανόνων. Σε αυτό το σημείο θα πρέπει να επισημάνουμε, ότι αυτή η πρακτική δεν υπερτερεί έναντι της οικονομίας, η οποία δεν ακυρώνει τον κανόνα, αλλά παρακάμπτει το γράμμα του κανόνα και διατηρεί το πνεύμα.

Η οικονομία είναι μία παρεξηγημένη πρακτική. Πολλοί θεωρούν, επηρεασμένοι από την Δυτική νοοτροπία, ότι πρόκειται για μία τακτική νόμιμης παρανομίας. Υποστηρίζουν δηλαδή, ότι η οικονομία είναι μία εφεύρεση η οποία αναπτύχθηκε στην ανατολή προκειμένου να νομιμοποιήσει την παρανομία (την αδυναμία τήρησης των ιερών κανόνων). Εάν όμως ανατρέξουμε στις πηγές μας θα δούμε, ότι η οικονομία ως πρακτική, μαρτυρείται ήδη από τον Β΄ αιώνα. Σε ένα κείμενο που για αιώνες είχε χαθεί. Έτσι με την εύρεση του επαληθεύθηκε η παράδοση της «οικονομίας» που βιώνει η εκκλησία μας τόσους αιώνες. Είναι το κείμενο «Διδαχή των Δώδεκα Αποστόλων», το οποίο λέει˙ «Εἰ μέν γάρ δύνασαι βαστάσαι ὅλον τόν ζυγόν τοῦ Κυρίου, τέλειος ἔσει· εἰ δέ οὐ δύνασαι, ὅ δύνῃ τοῦτο ποίει»[[20]](#footnote-20).

1. Γένεση, Γ, 9, «᾿Αδάμ, ποῦ εἶ;» [↑](#footnote-ref-1)
2. Γένεση, Γ, 12-13, «καὶ εἶπεν ὁ ᾿Αδάμ· ἡ γυνή, ἣν ἔδωκας μετ᾿ ἐμοῦ, αὕτη μοι ἔδωκεν ἀπὸ τοῦ ξύλου, καὶ ἔφαγον.…. καὶ εἶπεν ἡ γυνή· ὁ ὄφις ἠπάτησέ με, καὶ ἔφαγον» [↑](#footnote-ref-2)
3. Ηλία Οικονόμου, *Αρχαιολογία και Θεσμολογία της Βιβλικής Παλαιστίνης,* σ. 391 [↑](#footnote-ref-3)
4. Αριθμοί, ιε΄,32-35, «Καὶ ἦσαν οἱ υἱοὶ ᾿Ισραὴλ ἐν τῇ ἐρήμῳ καὶ εὗρον ἄνδρα συλλέγοντα ξύλα τῇ ἡμέρᾳ τῶν σαββάτων. καὶ προσήγαγον αὐτὸν οἱ εὑρόντες συλλέγοντα ξύλα τῇ ἡμέρᾳ τῶν σαββάτων πρὸς Μωυσῆν καὶ ᾿Ααρὼν καὶ πρὸς πᾶσαν συναγωγὴν υἱῶν ᾿Ισραήλ. καὶ ἀπέθεντο αὐτὸν εἰς φυλακήν, οὐ γὰρ συνέκριναν τί ποιήσωσιν αὐτόν. καὶ ἐλάλησε Κύριος πρὸς Μωυσῆν λέγων· θανάτῳ θανατούσθω ὁ ἄνθρωπος, λιθοβολήσατε αὐτὸν λίθοις πᾶσα ἡ συναγωγή», Αριθμοί, ιη΄,21, 22, «τοῖς υἱοῖς Λευὶ ἰδοὺ δώδεκα πᾶν ἐπιδέκατον ἐν ᾿Ισραὴλ ἐν κλήρῳ ἀντὶ τῶν λειτουργιῶν αὐτῶν, ὅσα αὐτοὶ λειτουργοῦσι λειτουργίαν ἐν τῇ σκηνῇ τοῦ μαρτυρίου. καὶ οὐ προσελεύσονται ἔτι οἱ υἱοὶ ᾿Ισραὴλ εἰς τὴν σκηνὴν τοῦ μαρτυρίου λαβεῖν ἁμαρτίαν θανατηφόρον», Δευτερονόμιο, κβ΄, 20-29,  ἐὰν δὲ ἐπ᾿ ἀληθείας γένηται ὁ λόγος οὗτος καὶ μὴ εὑρεθῇ παρθένια τῇ νεάνιδι, καὶ ἐξάξουσι τὴν νεᾶνιν ἐπὶ τὰς θύρας τοῦ οἴκου τοῦ πατρὸς αὐτῆς, καὶ λιθοβολήσουσιν αὐτὴν ἐν λίθοις, καὶ ἀποθανεῖται, ὅτι ἐποίησεν ἀφροσύνην ἐν υἱοῖς ᾿Ισραὴλ ἐκπορνεῦσαι τὸν οἶκον τοῦ πατρὸς αὐτῆς· καὶ ἐξαρεῖς τὸν πονηρὸν ἐξ ὑμῶν αὐτῶν.

   ᾿Εὰν δὲ εὑρεθῇ ἄνθρωπος κοιμώμενος μετὰ γυναικὸς συνῳκισμένης ἀνδρί, ἀποκτενεῖτε ἀμφοτέρους, τὸν ἄνδρα τὸν κοιμώμενον μετὰ τῆς γυναικὸς καὶ τὴν γυναῖκα· καὶ ἐξαρεῖς τὸν πονηρὸν ἐξ ᾿Ισραήλ.

   ᾿Εὰν δὲ γένηται παῖς παρθένος μεμνηστευμένη ἀνδρὶ καὶ εὑρὼν αὐτὴν ἄνθρωπος ἐν πόλει κοιμηθῇ μετ᾿ αὐτῆς, ἐξάξετε ἀμφοτέρους ἐπὶ τὴν πύλην τῆς πόλεως αὐτῶν καὶ λιθοβοληθήσονται ἐν λίθοις καὶ ἀποθανοῦνται· τὴν νεᾶνιν, ὅτι οὐκ ἐβόησεν ἐν τῇ πόλει, καὶ τὸν ἄνθρωπον, ὅτι ἐταπείνωσε τὴν γυναῖκα τοῦ πλησίον· καὶ ἐξαρεῖς τὸν πονηρὸν ἐξ ὑμῶν αὐτῶν. ἐὰν δὲ ἐν πεδίῳ εὕρῃ ἄνθρωπος τὴν παῖδα τὴν μεμνηστευμένην καὶ βιασάμενος κοιμηθῇ μετ᾿ αὐτῆς, ἀποκτενεῖτε τὸν κοιμώμεμον μετ᾿ αὐτῆς μόνον καὶ τῇ νεάνιδι οὐ ποιήσετε οὐδέν· οὐκ ἔστιν ἁμάρτημα θανάτου, ὅτι ὡς εἴ τις ἐπαναστῇ ἄνθρωπος ἐπὶ τὸν πλησίον καὶ φονεύσῃ αὐτοῦ ψυχήν, οὕτω τὸ πρᾶγμα τοῦτο, ὅτι ἐν τῷ ἀγρῷ εὗρεν αὐτήν, ἐβόησεν ἡ νεᾶνις ἡ μεμνηστευμένη, καὶ οὐκ ἦν ὁ βοηθήσων αὐτῇ.

   ᾿Εὰν δέ τις εὕρῃ τὴν παῖδα τὴν παρθένον, ἥτις οὐ μεμνήστευται, καὶ βιασάμενος κοιμηθῇ μετ᾿ αὐτῆς καὶ εὑρεθῇ, δώσει ὁ ἄνθρωπος ὁ κοιμηθεὶς μετ᾿ αὐτῆς τῷ πατρὶ τῆς νεάνιδος πεντήκοντα δίδραχμα ἀργυρίου, καὶ αὐτοῦ ἔσται γυνή, ἀνθ᾿ ὧν ἐταπείνωσεν αὐτήν· οὐ δυνήσεται ἐξαποστεῖλαι αὐτὴν τὸν ἅπαντα χρόνον» [↑](#footnote-ref-4)
5. Αριθμοί, ε, 5-8, «καὶ ἐλάλησε Κύριος πρὸς Μωυσῆν λέγων· λάλησον τοῖς υἱοῖς ᾿Ισραὴλ λέγων· ἀνὴρ ἢ γυνή, ὅς τις ἂν ποιήσῃ ἀπὸ πασῶν τῶν ἁμαρτιῶν τῶν ἀνθρωπίνων, καὶ παριδὼν παρίδῃ καὶ πλημμελήσῃ ἡ ψυχὴ ἐκείνη, ἐξαγορεύσει τὴν ἁμαρτίαν, ἣν ἐποίησε, καὶ ἀποδώσει τὴν πλημμέλειαν τὸ κεφάλαιον καὶ τὸ ἐπίπεμπτον αὐτοῦ προσθήσει ἐπ αὐτό, καὶ ἀποδώσει, τίνι ἐπλημμέλησεν αὐτῷ. ἐὰν δὲ μὴ ᾖ τῷ ἀνθρώπῳ ὁ ἀγχιστεύων, ὥστε ἀποδοῦναι αὐτῷ τὸ πλημμέλημα πρὸς αὐτόν, τὸ πλημμέλημα τὸ ἀποδιδόμενον Κυρίῳ τῷ ἱερεῖ ἔσται, πλὴν τοῦ κριοῦ τοῦ ἱλασμοῦ, δι οὗ ἐξιλάσεται ἐν αὐτῷ περὶ αὐτοῦ» [↑](#footnote-ref-5)
6. Ιωάννου, α΄,29 [↑](#footnote-ref-6)
7. Ματθαίου, ε΄, 17, «Μὴ νομίσητε ὅτι ἦλθον καταλῦσαι τὸν νόμον ἢ τοὺς προφήτας· οὐκ ἦλθον καταλῦσαι, ἀλλὰ πληρῶσαι» [↑](#footnote-ref-7)
8. Μάρκου, β΄, 27, «τὸ σάββατον διὰ τὸν ἄνθρωπον ἐγένετο, οὐχ ὁ ἄνθρωπος διὰ τὸ σάββατον» [↑](#footnote-ref-8)
9. Γαλάτας, γ΄, 13, «Χριστὸς ἡμᾶς ἐξηγόρασεν ἐκ τῆς κατάρας τοῦ νόμου» [↑](#footnote-ref-9)
10. Γαλάτας, γ΄, 24, «ὥστε ὁ νόμος παιδαγωγὸς ἡμῶν γέγονεν εἰς Χριστόν, ἵνα ἐκ πίστεως δικαιωθῶμεν» [↑](#footnote-ref-10)
11. Πράξεις, ιε΄, 1, «Και τινες κατελθόντες ἀπὸ τῆς ᾿Ιουδαίας ἐδίδασκον τοὺς ἀδελφοὺς ὅτι ἐὰν μὴ περιτέμνησθε τῷ ἔθει Μωϋσέως, οὐ δύνασθε σωθῆναι» [↑](#footnote-ref-11)
12. Πράξεις, ιε΄, 8-11 [↑](#footnote-ref-12)
13. Π. Βασιλείου Καλλιακμάνη, *Ο εκκλησιολογικός χαρακτήρας της ποιμαντικής*, σ. 178 [↑](#footnote-ref-13)
14. Μαρκου, η΄, 34 [↑](#footnote-ref-14)
15. Ιωάννου, ιδ΄, 21 [↑](#footnote-ref-15)
16. Π. Βασιλείου Καλλιακμάνη, *Ο εκκλησιολογικός χαρακτήρας της ποιμαντικής*, σ. 180 [↑](#footnote-ref-16)
17. Βασιλείου Καλλιακμάνη, *Ο εκκλησιολογικός χαρακτήρας της ποιμαντικής*, σ. 181 [↑](#footnote-ref-17)
18. Βασιλείου Καλλιακμάνη, *Ο εκκλησιολογικός χαρακτήρας της ποιμαντικής*, σ. 184 [↑](#footnote-ref-18)
19. Κανών 102, Πενθέκτης Οικουμενικής Συνόδου, *Πηδάλιον,* σ. 311,312 [↑](#footnote-ref-19)
20. Κείμενο Πανορθοδόξου Συνόδου 2016, εν Κολυμπάρι, «*Η σπουδαιότης της νηστείας και η τήρισις αυτής σήμερον*» [↑](#footnote-ref-20)